[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.12.2006

COM(2006) 811 τελικό

2004/0248 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έγκριση πρότασης οδηγίας του Ευρωπαϊκού Κοινοβουλίου και του Συμβουλίου για τη θέσπιση κανόνων σχετικά με τις ονομαστικές ποσότητες των προσυσκευασμένων προϊόντων, την κατάργηση των οδηγιών 75/106/ΕΟΚ και 80/232/ΕΟΚ του Συμβουλίου και την τροποποίηση της οδηγίας 76/211/ΕΟΚ του Συμβουλίου

2004/0248 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έγκριση πρότασης οδηγίας του Ευρωπαϊκού Κοινοβουλίου και του Συμβουλίου για τη θέσπιση κανόνων σχετικά με τις ονομαστικές ποσότητες των προσυσκευασμένων προϊόντων, την κατάργηση των οδηγιών 75/106/ΕΟΚ και 80/232/ΕΟΚ του Συμβουλίου και την τροποποίηση της οδηγίας 76/211/ΕΟΚ του Συμβουλίου

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο [έγγραφο COM(2004) 708 τελικό - 2004/0248 (COD)]: | 25 Οκτωβρίου 2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 6 Απριλίου 2005 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 2 Φεβρουαρίου 2006 |

Ημερομηνία διαβίβασης της τροποποιημένης πρότασης: | 18 Απριλίου 2006 |

Ημερομηνία της πολιτικής συμφωνίας (Συμβούλιο Ανταγωνισμού): | 25 Σεπτεμβρίου 2006 |

Ημερομηνία υιοθέτησης της κοινής θέσης με ομοφωνία: | 4 Δεκεμβρίου 2006 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση καταργεί έναν κανονισμό της δεκαετίας του '70, που καθορίζει τις ονομαστικές ποσότητες στις οποίες μπορούν να πωλούνται ορισμένα προϊόντα. Η πρόταση διατηρεί τη σχετική ρύθμιση μόνο για το κρασί και τα οινοπνευματώδη ποτά, τα οποία σήμερα υπόκεινται ήδη σε υποχρεωτικές ονομαστικές ποσότητες.

Η πρόταση απλουστεύει τη ρύθμιση για τις ονομαστικές ποσότητες συγχωνεύοντας δύο οδηγίες σε μία. Ομοίως, συγχωνεύει σε μία οδηγία τις ρυθμίσεις για το μετρολογικό έλεγχο των προσυσκευασμένων προϊόντων, οι οποίες περιλαμβάνονται σήμερα σε δύο οδηγίες. Ως εκ τούτου, καταργεί τις οδηγίες 75/106 και 80/232 και επεκτείνει το πεδίο εφαρμογής της οδηγίας 76/211 σε όλα τα προσυσκευασμένα προϊόντα.

3. ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις για την κοινή θέση

Η πρόταση έχει γίνει η «λυδία λίθος» για τη στρατηγική της Επιτροπής σχετικά με τη βελτίωση της νομοθεσίας για την ανάπτυξη και την απασχόληση στην Ευρωπαϊκή Ένωση και για την απλούστευση του ρυθμιστικού περιβάλλοντος.

Το Συμβούλιο υποστήριξε την τροποποιημένη πρόταση της Επιτροπής υπό τον όρο ότι θα επιτραπεί στα κράτη μέλη να διατηρήσουν σε ορισμένους τομείς και για μια μεταβατική περίοδο τα εθνικά μεγέθη που ισχύουν σήμερα για την εγχώρια παραγωγή.

3.2 Τροπολογίες του Ευρωπαϊκού Κοινοβουλίου που περιελήφθησαν πλήρως, εν μέρει ή κατ' αρχήν στην τροποποιημένη πρόταση και ενσωματώθηκαν πλήρως, εν μέρει ή κατ' αρχήν στην κοινή θέση

Οι τροπολογίες του Ευρωπαϊκού Κοινοβουλίου που έγιναν δεκτές από την Επιτροπή στην τροποποιημένη της πρόταση ενσωματώθηκαν όλες στην κοινή θέση. Πρόκειται για τις τροπολογίες 1, 2, 8, 10, 11, 13, 14 και 16, που έγιναν πλήρως δεκτές από την Επιτροπή, και για τις τροπολογίες 3, 6, 7, 12 και 20, που έγιναν κατ' αρχήν δεκτές από την Επιτροπή και αναδιατυπώθηκαν.

3.3 Τροπολογίες του Ευρωπαϊκού Κοινοβουλίου που δεν περιελήφθησαν στην τροποποιημένη πρόταση και δεν ενσωματώθηκαν στην κοινή θέση

Οι τροπολογίες του Ευρωπαϊκού Κοινοβουλίου που δεν έγιναν δεκτές από την Επιτροπή στην τροποποιημένη της πρόταση δεν ενσωματώθηκαν στην κοινή θέση. Πρόκειται για τις τροπολογίες 4, 5, 9, 15, 17, 18, 19, 21, 22, 23, 24, 25, 26, 27, 28, 29, 30, 31, 32 και 33, που δεν έγιναν δεκτές από την Επιτροπή, επειδή αυτό θα είχε ως συνέπεια την επέκταση των υποχρεωτικών ονομαστικών ποσοτήτων σε τομείς στους οποίους δεν προβλέπονται σήμερα τέτοιες ονομαστικές ποσότητες.

3.4 Τροποποιήσεις της αρχικής πρότασης που έγιναν από την Επιτροπή στην τροποποιημένη πρόταση και ενσωματώθηκαν στην κοινή θέση

Η κοινή θέση περιλαμβάνει επίσης τις τροποποιήσεις της αρχικής πρότασης που έγιναν από την Επιτροπή στην τροποποιημένη πρότασή της. Οι εν λόγω τροποποιήσεις αφορούσαν την κατάργηση των υποχρεωτικών ονομαστικών ποσοτήτων στον τομέα του διαλυτού καφέ και της λευκής ζάχαρης, επειδή πολλά κράτη μέλη επιτρέπουν σήμερα να κυκλοφορούν προϊόντα σε όλες ποσότητες σ' αυτούς τους τομείς, χωρίς αυτό να δημιουργεί προβλήματα στην αγορά.

3.5 Άλλες τροποποιήσεις που επέφερε η κοινή θέση του Συμβουλίου σε σχέση με την τροποποιημένη πρόταση

Με την κοινή θέση προστέθηκαν στην τροποποιημένη πρόταση τα ακόλουθα σημεία, που αφορούν όλα τη σταδιακή κατάργηση των εθνικών μεγεθών σε ορισμένους τομείς.

Άρθρο 2 παράγραφος 2:

«Τα κράτη μέλη τα οποία εφαρμόζουν σήμερα υποχρεωτικές ονομαστικές ποσότητες για το γάλα, το βούτυρο, τα ξηρά ζυμαρικά και τον καφέ μπορούν να συνεχίσουν να το κάνουν έως [60 μήνες από την ημερομηνία έναρξης ισχύος της παρούσας οδηγίας], τηρώντας συγχρόνως τις αρχές που προβλέπονται στη Συνθήκη, και ιδίως την αρχή της ελεύθερης κυκλοφορίας των εμπορευμάτων.

Τα κράτη μέλη τα οποία εφαρμόζουν σήμερα υποχρεωτικές ονομαστικές ποσότητες για τη λευκή ζάχαρη μπορούν να συνεχίσουν να το κάνουν έως [72 μήνες από την ημερομηνία έναρξης ισχύος της παρούσας οδηγίας].»

Άρθρο 9 παράγραφος 2:

«Τα κράτη μέλη που αναφέρονται στο άρθρο 2 παράγραφος 2 ανακοινώνουν στην Επιτροπή πριν από [18 μήνες από την ημερομηνία έναρξης ισχύος της παρούσας οδηγίας] τους τομείς που υπόκεινται στην παρέκκλιση που αναφέρεται στην εν λόγω παράγραφο, την περίοδο της παρέκκλισης αυτής, τη σειρά των εφαρμοζόμενων υποχρεωτικών ονομαστικών ποσοτήτων και το σχετικό διάστημα.»

Άρθρο 9 παράγραφος 3:

«Η Επιτροπή παρακολουθεί την εφαρμογή του άρθρου 2 παράγραφος 2 με βάση τα δικά της πορίσματα και τις εκθέσεις των οικείων κρατών μελών.»

4. ΣΥΜΠΕΡΑΣΜΑ

Η Επιτροπή υποστηρίζει την κοινή θέση, με την επιφύλαξη των κοινών δηλώσεων που αναφέρονται στο επόμενο σημείο.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Η Επιτροπή και το Συμβούλιο προέβησαν σε δύο κοινές δηλώσεις (επισυνάπτονται), οι οποίες αφορούν τους όρους της σταδιακής κατάργησης των εθνικών μεγεθών που ισχύουν σήμερα στα επιμέρους κράτη μέλη και τη συμφωνία των κρατών μελών να μη θεσπίσουν νέα εθνικά μεγέθη.

Παράρτημα

Πρώτη κοινή δήλωση της Επιτροπής και του Συμβουλίου

«Σύμφωνα με τη Συνθήκη και τη νομολογία του Δικαστηρίου των ΕΚ, τα κράτη μέλη που εφαρμόζουν τη σταδιακή κατάργηση δεν μπορούν να αρνηθούν, να απαγορεύσουν ή να περιορίσουν τη διάθεση στην αγορά προϊόντων που διατίθενται στην αγορά άλλου κράτους μέλους για λόγους σχετικούς με τις ονομαστικές ποσότητες της συσκευασίας.»

Δεύτερη κοινή δήλωση της Επιτροπής και του Συμβουλίου

«Τα κράτη μέλη τα οποία επί του παρόντος δεν εφαρμόζουν εθνικά μεγέθη στους τομείς στους οποίους εφαρμόζεται η σταδιακή κατάργηση δεν θα θεσπίσουν νέους κανόνες για ονομαστικές ποσότητες της συσκευασίας.»